शुरुआती बातचीत के बाद बीसीसीआइ इस नतीजे पर पहुंची कि सीरीज के प्रसारण का अधिकार शायद 10,000 डॉलर प्रति मैच में बेचा जा सकता है. लेकिन जब बाकर ने इसकी दोगुनी राशि यानी पूरी सीरीज के लिए 60,000 डॉलर की पेशकश की तो डालमिया की बनिया-बुद्धि ठनकने लगी. वे जान गए थे कि दक्षिण अफ्रीका सीरीज के प्रसारण के लिए कितना उतावला है. आखिरकार 1,20,000 डॉलर में सौदा पटा. दिल्ली के जवाहरलाल नेहरू स्टेडियम में आखिरी मैच के दिन 14 नवंबर को बाकर ने बीसीसीआइ को चेक सौंपा. पहली बार भारतीय बोर्ड को किसी विदेशी प्रसारण के लिए कोई रकम हासिल हुई थी. इसी लेन-देन ने भारतीय क्रिकेट की दुनिया को हमेशा के लिए बदल दिया और डालमिया के लिए एक बिल्डर और शौकिया क्रिकेट प्रशासक से खेल जगत की सबसे प्रभावशाली हस्ती बनने के दरवाजे खोल दिए.